Leerder dreig glo onnie met vuurwapenArgieffoto Panyaza Lesufi, LUR vir onderwys in Gauteng, het met skok gereageer oor ŉ voorval waartydens ŉ hoërskoolleerder van die provinsie glo ŉ onderwyser by die skool met ŉ vuurwapen gedreig het. Steve Mabona, woordvoerder van die departement, het gesê die voorval het Woensdag by die Eldorado Park Secondary School in Eldorado Park, Johannesburg, gebeur. “Daar word beweer dat die leerder ŉ vuurwapen uitgeruk en gedreig het om die onderwyser te skiet. Die onderwyser kon daarin slaag om die vuurwapen by die leerder af te neem en het dit later aan die polisie oorhandig,” het Mabona gesê. Die skoolbeheerliggaam sal vandag met die nodige dissiplinêre stappe teen die leerder begin. ŉ Psigososiale span is ook na die skool ontplooi om sielkundige ondersteuning aan geaffekteerde leerders te bied. Mabona wou nie Donderdagoggend onmiddellik meer inligting bekendmaak rakende die omstandighede van die voorval nie. Hy het aan Maroela Media gesê hy sal vandag ŉ verklaring oor die saak en die verwikkelinge daar rondom uitreik. Intussen het Lesufi hom teen die voorval uitgespreek en gesê voorvalle van skoolgebaseerde geweld en ander gevalle van hardkoppige gedrag deur leerders sal spoedig aangespreek word. “Die departement sal wangedrag nie duld nie. Enige iemand wat hierdie beleid oortree, sal stappe in ooreenstemming met die Suid-Afrikaanse Skolewet in die gesig staar,” het die LUR gesê.